Land se hoogste eer aan Sandra Prinsloo toegekenSandra Prinsloo Foto: Facebook Die bekroonde aktrise Sandra Prinsloo ontvang Sondag ŉ Nasionale Orde van pres. Jacob Zuma, die hoogste toekenning in Suid-Afrika. Zuma gaan op 27 April, Vryheidsdag, Nasionale Ordes aan ŉ uitgesoekte groepie mense oorhandig. Prinsloo ontvang die Orde van Ikhamanga (silwer) vir haar uitsonderlike bydrae tot die kunste en die standpunt wat sy teen rassisme ingeneem het. “Soos ek hier sit is dit nog nie heeltemal ŉ realiteit nie,” het Prinsloo Saterdag aan Maroela Media gesê. “Dit is ŉ geweldige groot eer. Natuurlik is dit wonderlik want dit is die hoogste verering wat jy kan kry van jou land af.” Sy sê dit is vir haar ook wonderlik ná al die negatiewe publisiteit wat sy jare gelede ontvang het toe sy Miss Julie saam met John Kani opgevoer het. Prinsloo en Kani het in 1985 ŉ opskudding veroorsaak met dié verhoogstuk. Sy het die rol van ŉ wit vrou vertolk wat ŉ swart man verlei het. Die gehoor het verskrik uitgestap in dié opvoering waar ŉ swart man ŉ wit vrou vir die eerste keer op ŉ verhoog gesoen het. “Wat mense van my gesê het en briewe wat hulle vir my geskryf het en so, dit is asof dit nou vol sirkel gekom het,” sê Prinsloo. “Dis lekker dat daar erkenning is vir werk wat mense destyds verskriklik aanstoot gegee het.” Natalie du Toit, Gary Player, André P. Brink, Ingrid Jonker en Alan Paton is van die persone wat in die verlede al hierdie toekenning ontvang het. Die bekende akteur Danny Glover van Amerika ontvang Sondag ‘n silwer Orde van die Kamerade van OR Tambo vir sy uitsonderlike bydrae tot die anti-apartheidsbeweging in Amerika en dat hy sy kunsvorm gebruik om internasionaal bewustheid te skep oor die ongeregtigheid van apartheid. Die “ou Suid-Afrikaanse” Ordes het vir ŉ paar jaar lank behoue gebly ná 1994. Die sporttoekennings is egter dadelik vervang. ŉ Nuwe reeks ordes is in 2002 ingestel, as deel van die proses om nuwe nasionale simbole te skep. Die huidige burgerordes is die presidensiële sporttoekenning, en die Ordes van Kremetart (demokrasie, menseregte, kuns en wetenskap en gemeenskapsdiens); Ikhamanga (kuns, kultuur, literatuur, musiek, joernalistiek en sport); Luthuli (struggle vir demokrasie, menseregte, nasiebou, geregtigheid, vrede en konflikoplossing); Mapungubwe (uitsonderlike prestasie); Mendi (uitsonderlike daad van dapperheid); en Kamerade van OR Tambo (vir staatshoofde en senior diplomate vir hul vriendskap teenoor Suid-Afrika). Die persone wat Sondag toekennings ontvang is soos volg (klik hier vir meer inligting): Orde van Mendi (dapperheid): Elizabeth Barrett Russell Maphanga Indres Elatchininathan Naidoo Shirish Nanabhai Reggie Vandeyar Orde van Ikhamanga: Mokgadi Caster Semenya Cameron van der Burgh Rashid Lombard Lindiwe Mabuza Fanie van der Merwe Zanemvula Kizito Gatyeni “Zakes” Mda Victor “Bra Vic” Mheli Ntoni (postuum) Sandra Prinsloo Lucas Sithole Ephraim Matsilele “Jomo” Sono Orde van Kremetart: Tshepo Thobakgale Khumbane Abraham September (postuum) Raymond Ackerman Chris Ball Alexander Boraine Katrina Esau Dawid Kruiper (postuum) Frederick Van Zyl Slabbert (postuum) Orde van Luthuli: Mittah Seperepere (postuum) Abdhulhay Jassat Wolfie Kodesh (postuum) Vader Simangaliso Mkhatshwa Popo Molefe Zephania Lekwame Mothopeng (postuum) Agnes Msimang Jeanette Schoon (postuum) Zola Sidney Themba Skweyiya Frances Baard David Wilcox Hlahane Bopape (postuum) Ruth First (postuum) Abdullah Haron (postuum) Sir Bob Hepple Florence Matomela (postuum) Orde van Mapungubwe: Dr Namrita Lall Professor Ismail Mohamed (postuum) Professor Simon Hendrik Schaaf Professor Barry David Schoub Dr William Soga (postuum) Orde van die Kamerade van OR Tambo: Lord Richard Samuel Attenborough (Verenigde Koninkryk) Professor Gwendolen Margaret Carter (postuum) Jeanne Martin Cissé Jerry David Dammers (Verenigde Koninkryk) Danny Glover (VSA) Quincy Delight Jones (VSA) Thomas Karis (VSA) Lord Neil Kinnock (Verenigde Koninkryk) Alexander Moumbaris (Frankryk) Ruth Neto (Angola) Alfre Woodard (VSA)